**Dovre Club** var en partipolitisk organisasjon for norsk-amerikanere i Chicago. Dovre Club representerte den progressive strømningen innen Det republikanske partiet, som mange norskættede sympatiserte med.

Organisasjonsutvikling
----------------------

Dovre Club ble stiftet sent i 1909 av typestøper Arthur A. Haarstad, møbelfabrikant Ole Gullickson og kontorsjef Louis B. Bergersen. De første årene hadde klubben i underkant av 1 000 medlemmer med Bergersen, kjemigraf Borger O. Borgerson og advokat Henry Nicolai Stoltenberg som noen av drivkreftene. Klubben rekrutterte de fleste av sine medlemmer fra middelklassen.

Etter en organisasjonsfornyelse i 1920 hadde Dovre Club på det meste 5 000 medlemmer. Noen av lederne var forretningsmannen Birger Osland, advokatene Oscar M. Lumby, Albert Peterson og Andrew Hummeland, bankmann og oberst Tryggve A. Siqueland, fabrikkeier Peter Tobias Cederstrom og tannlegene Oliver Martin Ulvestad og Harold Ralph Hansen Brevig. Flere av dem var rogalendinger: Osland, Hummeland, Siqueland og Cederstrom var alle født i Stavanger. Peterson hadde slekt fra Egersund.

Dovre Club hadde ingen medlemsavgift eller ansatte, men baserte driften på frivillig innsats og pengegaver.

Ved folketellingene i 1920 og 1930 bodde det over 50 000 norskættede i Chicago. Det bodde nesten tre ganger så mange svenskættede i byen, og svensk-amerikanerne etablerte en likesinnet organisasjon, John Ericsson Club.

Politisk innflytelse
--------------------

Dovre Club arrangerte massemøter under valgkampene og spredte brev og flyveblader til velgerne med oppfordringer om å stemme på progressive kandidater. De fleste møtene ble holdt ved Logan Square i nordvestre Chicago, der det bodde mange norskættede.

Først forholdt Dovre Club seg alltid lojalt til Det republikanske partiet. Senere kom klubben også til å støtte enkelte demokrater. Å bekjempe korrupsjon i Chicago-politikken ble en fanesak for Dovre Club.

Klubben støttet først den republikanske borgermesteren William Hale Thompson og dennes «våpendrager» Magne Alfred Michaelson, som var født i Kristiansand. Thompson ble kjent som mafiaens mann og samarbeidet åpent med Al Capone. Dovre Club vendte seg imot både Thompson og guvernør Len Small. Dovre Club støttet i 1924 demokratenes guvernørkandidat Norman L. Jones og i 1927 demokratenes borgermesterkandidat William Emmett Dever. Begge valgkampene endte med tap.

To av Dovre Clubs egne kandidater ble nominert av Det republikanske partiet: Oscar M. Lumby som kandidat til delstatsforsamlingen i Illinois i 1916 og Borger O. Borgerson til kommisjonen for Cook County i 1922, men begge tapte knepent for demokratene.

Dovre Club mistet sin betydning utover 1920-årene og opphørte under den store depresjonen.

Referanser
----------

1. 1 2 3 4 5 6  Allswang, John M. (1971). *A House for All Peoples: Ethnic Politics in Chicago 1890–1936* **(engelsk)**. Lexington: The University Press of Kentucky. s. 82–83 og 173–176. ISBN 978-0-8131-5098-7.
2. 1 2 3 4 5 6 7 8 9 10  Osland, Birger (1941). «Norwegian Clubs in Chicago». *Norwegian-American Studies and Records* **(engelsk)**. XII: 105–127. doi:10.1353/nor.1941.a798863.
3. ↑  Offentlig kunngjøring i *Chicago Tribune* 4. desember 1909, s. 19.
4. ↑  «The Dovre Club …». *Chicago Daily Journal* **(engelsk)**: 4. 21. desember 1912.
5. ↑  «Dovreklubben». *Scandia*. Chicago: 4. 8. mai 1920.
6. 1 2  «Dovre-Klubben». *Scandia*. Chicago: 4. 23. oktober 1920.
7. ↑  «Dovre-Klubben». *Scandia*. Chicago: 3. 26. november 1921.
8. ↑  «Aarsmøde i Dovre-Klubben». *Skandinaven*. Chicago: 3. 24. januar 1926.
9. ↑  «Stem for Herbert Hoover, Skandinavnernes Ven». *Scandia*. Chicago: 3. 27. oktober 1928.
10. ↑  «Birger Osland, Chicago-nordmenns Grand Old Man, død, 93 år gammel». *Nordisk Tidende*. New York: 1–2. 8. august 1963.
11. ↑  «Oberst Siqueland dør i Chicago, 48 Aar gammel». *Nordisk Tidende*. New York: 1. 11. februar 1937.
12. ↑  «Dødsfald i Chicago». *Nordisk Tidende*. New York: 19. 17. desember 1925.
13. ↑  «Andrew Hummeland, Prominent Chicago Norwegian, is Dead». *Chicago Tribune* **(engelsk)**: 27. 8. mai 1934.
14. ↑  «St. Olav for sent til advokat Peterson i Chicago». *Dalane Tidende*: 2. 7. januar 1949.
15. ↑  «Dovreklubben». *Scandia*. Chicago: 4. 8. mai 1920.
16. ↑  «Norsk-Amerikanere forkaster Small og Carlstrom». *Scandia*. Chicago: 5. 1. november 1924.